b'\n_START_ARTICLE_\nDet Norske Akademis ordbok\n_START_SECTION_\nBeskrivelse\n_START_PARAGRAPH_\nOrdboken best\xc3\xa5r av 225\xc2\xa0000 artikler, som ville ha fylt tolv bind hvis den hadde blitt trykt p\xc3\xa5 papir. Artiklene oppgir stavem\xc3\xa5te, ordklasse, b\xc3\xb8yning, uttale, etymologi, definisjoner, ordforbindelser (kollokasjoner), eksempler p\xc3\xa5 bruk, samt uttrykk, fraser og idiomer. De 300\xc2\xa0000 sitatene i NAOB viser ordene i faktisk bruk og kommer fra rundt 6000 kilder som spenner i tid fra Conrad Nicolai Schwach (f\xc3\xb8dt i 1793) til Maria Navarro Skaranger (f\xc3\xb8dt i 1994)._NEWLINE_NAOB er en deskriptiv ordbok og beskriver spr\xc3\xa5ket slik det har v\xc3\xa6rt brukt, men den er ogs\xc3\xa5 normerende n\xc3\xa5r det gjelder samtidsspr\xc3\xa5ket. Den omfatter moderat bokm\xc3\xa5l og riksm\xc3\xa5l. Riksm\xc3\xa5let dekkes i sin helhet, mens dekningen av bokm\xc3\xa5let er begrenset til former som redaksjonen anser for \xc3\xa5 v\xc3\xa6re i faktisk bruk innen den moderate formen av bokm\xc3\xa5let; mange lite brukte radikale bokm\xc3\xa5lsformer er dermed ikke med i ordboken. Ogs\xc3\xa5 visse former som tradisjonelt har v\xc3\xa6rt regnet som dialektale eller radikale er omfattet, i den grad redaksjonen oppfatter at de er i nevneverdig bruk innen moderne moderat bokm\xc3\xa5l. Former som i dag er rene riksm\xc3\xa5lsformer er markert med en trekant. Redaksjonsspr\xc3\xa5ket er moderat bokm\xc3\xa5l._NEWLINE_Ordboken har videre med engelske ord som brukes som en naturlig del av norsk, ord som kan oppfattes nedsettende, ord som er foreldet, nyord, tabuord og omdiskuterte uttrykk._NEWLINE_Ordboken eies av Det Norske Akademi for Spr\xc3\xa5k og Litteratur og utgis av denne institusjonen i samarbeid med Kunnskapsforlaget. Den redigeres av en vitenskapelig redaksjon, som er underlagt et styre og en vitenskapelig ordbokskomit\xc3\xa9 best\xc3\xa5ende av f\xc3\xb8rsteamanuensis Tor Guttu, professor John Ole Askedal, professor Arthur O. Sandved, f\xc3\xb8rstelektor Ole Michael Selberg og professor Helene Uri. Utgivelsen har f\xc3\xa5tt st\xc3\xb8tte av b\xc3\xa5de Stortinget og private akt\xc3\xb8rer, som har bidratt med henholdsvis 80 og 20 prosent av prosjektmidlene.\n_START_SECTION_\nHistorie\n_START_PARAGRAPH_\nDet Norske Akademis ordbok (NAOB) er en videref\xc3\xb8ring av det trykte verket Norsk Riksm\xc3\xa5lsordbok, som i hovedsak var et resultat av dugnadsarbeid fra mange norske spr\xc3\xa5kforskere. I slutten av 1990-\xc3\xa5rene startet arbeidet med en oppdatering og revisjon av Norsk Riksm\xc3\xa5lsordbok, som senere resulterte i utgivelsen av Det Norske Akademis ordbok._NEWLINE_Norsk Riksm\xc3\xa5lsordbok var nevnt i St.meld. 22 (2000\xe2\x80\x932001) som ett av fire verk som skulle st\xc3\xb8ttes med statsmidler til 2014. I juni 2002 vedtok instituttstyret ved Nordisk institutt, UiO, \xc3\xa5 skrive til Kulturdepartementet og \xc2\xabg\xc3\xa5 imot at det bevilges midler til \xc3\xa5 etablere [!] en stor ordbok ved en privat institusjon, utenfor fagmilj\xc3\xb8ene ved universitetene\xc2\xbb._NEWLINE_Gjennom flere \xc3\xa5r mottok NAOB-prosjektet noen hundre tusen i st\xc3\xb8tte, noe som s\xc3\xa5 steg til \xc3\xa9n million kroner \xc3\xa5rlig. Fra 2002 til 2007 hadde prosjektet f\xc3\xa5tt \xc3\xa9n mill. kr. i \xc3\xa5ret fra staten, og hadde bare hatt r\xc3\xa5d til \xc3\xa9n ansatt i heldagsstilling._NEWLINE_I 2005 endret prosjektet navn til Det Norske Akademis store ordbok (NAOB), men skulle som f\xc3\xb8r dekke \xc2\xabalt norsk spr\xc3\xa5k som etter sin intensjon ikke er landsm\xc3\xa5l/nynorsk\xc2\xbb. _NEWLINE_Bevilgningene i \xc3\xa5rene f\xc3\xb8r 2014 fikk et kraftig l\xc3\xb8ft og n\xc3\xa6rmet seg ti millioner kroner \xc3\xa5rlig. _NEWLINE_Antallet medarbeidere var under ti \xe2\x80\x93 og ikke alle var i full stilling._NEWLINE_P\xc3\xa5 grunn av manglende bevilgninger gikk arbeidet langsomt fremover, og en plan om gi ut ordboken til Grunnlovens 200-\xc3\xa5rsjubileum i 2014 m\xc3\xa5tte skrinlegges fordi den var underbudsjettert._NEWLINE_Etter 2013 ble det mulig \xc3\xa5 ansette flere fagfolk._NEWLINE_I 2014 ble tilskuddsniv\xc3\xa5et nesten tredoblet og NAOB fikk 15,1 millioner kroner over statsbudsjettet for 2015._NEWLINE_I 2014 ble nyord presentert av forfatter Helene Uri ukentlig i Nitimen, og hun inviterte NRKs lyttere til \xc3\xa5 sende inn nyord. Kampanjen ble avsluttet 5. februar 2015 og skaffet 2051 nyord til NAOB._NEWLINE_I 2015\xe2\x80\x932017 bevilget Kulturdepartementet tilsammen 46,6 millioner kroner til prosjektet, som da var planlagt ferdig i desember 2017._NEWLINE_I tillegg kom st\xc3\xb8tte fra Bergesens Almennyttige Stiftelse, Anders Jahres Humanit\xc3\xa6re Stiftelse, Eckbos Legat og andre._NEWLINE_I november 2016 var ordbokredaksjonen kommet til bokstaven N i oppdateringen og digitaliseringen av Norsk Riksm\xc3\xa5lsordbok._NEWLINE_I 2017 skiftet ordboken navn fra Det Norske Akademis Store Ordbok til Det Norske Akademis ordbok._NEWLINE_Per november 2017 hadde det offentlige bevilget om lag 80 millioner norske kroner, og private hadde gitt 20 millioner kroner, men det var da ikke gitt penger til \xc3\xa5 vedlikeholde oppslagsverket videre, og Kulturdepartementet har opplyst at det aldri var meningen at den digitale ordboken skulle f\xc3\xa5 st\xc3\xb8tte til drift._NEWLINE_NAOB ble publisert p\xc3\xa5 naob.no i desember 2017. 24. januar 2018 var det lansering i Marmorsalen p\xc3\xa5 Sentralen i Oslo, hvor kulturminister Trine Skei Grande symbolsk fikk overrakt verket av Akademiets preses Nils Heyderdahl.'